
[bookmark: _Hlk4506717]CONDIŢII MINIME TEHNICE DE VERIFICARE 
A MIJLOACELOR DE JOC




Având în vedere:
OUG nr. 20/2013 privind înființarea, organizarea și funcționarea Oficiului Național pentru Jocuri de Noroc și pentru modificarea și completarea Ordonanței de urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare;
HG nr. 298/2013 privind organizarea și funcționarea Oficiului Național pentru Jocuri de Noroc cu modificările și completările ulterioare;
În temeiul art. 19 alin. (4) din OUG nr. 77/2009 privind organizarea și exploatarea jocurilor de noroc, cu modificările și completările ulterioare,
se impune, emiterea de către Oficiul Național pentru Jocuri de Noroc a unei norme tehnice care să conțină Cerințele tehnice minime de verificare a mijloacelor de joc, utilizate de Biroul Român de Metrologie Legală și de organismele de evaluare a conformității în desfășurarea activității acestora. 


CAPITOLUL I
DISPOZIȚII GENERALE


SECȚIUNEA 1
Scop, obiective, domeniu de aplicare și definiții

Cerințele tehnice minime de verificare a mijloacelor de joc stabilesc cadrul tehnic de reglementare a mijloacelor de joc privind condițiile de desfășurare a activității, cerințele minime necesare pentru funcționarea legală a acestora și procedurile aplicabile în vederea exercitării controlului tehnic al tuturor maşinilor, instalaţiilor, dispozitivelor, meselor de jocuri de noroc şi al altor mijloace de joc - pentru jocurile tradiţionale.   

I. Scopul documentului:
1. Stabilirea unui set de cerinţe tehnice minime pentru mijloacele de joc, care să acopere securitatea, buna funcţionare, integritatea software-lui şi hardware-lui, 
2. asigurarea unei corecte informări a jucătorilor, 
3. urmărirea încasărilor şi plăţilor efectuate, asigurarea procentelor de câştig declarate şi a funcţionării conform tabelului de câştiguri, asigurarea funcţionării corecte a generatorului de evenimente aleatorii (RNG).
4. Stabilirea unui set de criterii care să permită Biroului Român de Metrologie Legală și organismelor de evaluare a conformităţii să evalueze conformitatea mijloacelor de joc tip slot machines într-un mod unitar, trasabil şi care să permită efectuarea unui audit asupra modului cum s-a efectuat evaluarea.

II. Obiective urmărite:
1. Crearea unui mecanism eficient și adecvat de reglementare și de control tehnic al mijloacelor de jocuri de noroc, în scopul evitării abuzurilor, în detrimentul jucătorilor, cât și a unor practici nelegale. 
2. Asigurarea integrităţii mijloacelor de joc şi a corectitudinii funcţionării acestora, pentru toate părţile implicate: jucători, organizatori, autorităţi.
3. Asigurarea protecţiei jucătorilor împotriva oricăror posibile vătămări fizice.
4. Asigurarea condiţiilor pentru efectuarea unui audit al funcţionării mijlocului de joc, astfel încât să fie posibilă punerea în evidenţă a funcţionării defectuoase, a încercărilor de fraudă şi a veniturilor obţinute din exploatare.
5. Împiedicarea utilizării frauduloase a mijloacelor de joc tip slot machines.
6. Aigurarea unei mai mari transparențe a controlului tehnic asupra mijloacelor de jocuri de noroc, eficiență economică sporită, 
7. O siguranță și protecție corectă a intereselor jucătorilor. 
8. Asigurarea unor condiții mai bune pentru buna funcționare a pieței a operatorilor economici care desfăşoară activităţi de producţie, distribuţie, reparaţii şi întreţinere pentru mijloacele de joc, import, export, achiziţie intracomunitară, livrare intracomunitară sau alte activităţi cu mijloace de jocuri de noroc, în scopul comercializării sau utilizării, sub orice formă, pe teritoriul României. 
9. Asigurarea în condiții nediscriminatorii, a accesului terților la informațiile relevante cu privire la mijloacele de jocuri de noroc supuse controlului tehnic, realizat de către Biroul Român de Metrologie Legală și de organismele de evaluare a conformității licențiate de Oficiul Național pentru Jocuri de Noroc.
10. Dezvoltarea de către organismul național de acreditare a schemelor de acreditare specifice în baza acestui document.
11. Promovarea, stimularea, asigurarea concurenței pe piața jocurilor de noroc, precum și operarea în condiții de siguranță a mijloacelor de jocuri de noroc pe teritoriul României.      


III. Domeniu de aplicare:
1. Prezentul document se referă la cerințele generale și cerințele specifice impuse controlului tehnic al mijloacelor de joc, care sunt sub incidența art. 19 alin. (1) din OUG 77/2009 privind organizarea și explotarea jocurilor de noroc, cu modificările si completările ulterioare. 
2. Documentul se aplică următoarelor entități:
a) Oficiului Național pentru Jocuri de Noroc;
b) Biroului Român de Metrologie Legală și organismelor de evaluare a conformității licențiate de ONJN;
c) Operatorilor economici;




IV. În sensul prezentului document se aplică următoarele definiții:
a) „mijloc de joc” se înțelege orice ansamblu de elemente, inclusiv sistemul informatic compus din software, hardware și mijloacele de comunicații, care servește sau permite organizarea, desfășurarea ori participarea la jocuri de noroc, dacă generează independent elementele aleatorii care stau la baza jocurilor de noroc sau dacă destinația sa este stabilită de producător.
b) „punere la dispoziție pe piață” înseamnă furnizarea unui produs pentru distribuție, consum sau uz pe piață în cursul unei activități comerciale, contra cost sau gratuit;
c)  „introducere pe piață” înseamnă punerea la dispoziție pentru prima dată a unui produs pe piață;
d)  „producător” înseamnă orice persoană juridică care fabrică un produs sau pentru care se proiectează sau se fabrică un astfel de produs și care comercializează produsul în cauză sub numele sau marca sa;
e)  „reprezentant al producătorului” înseamnă orice persoană fizică sau juridică care a primit un mandat scris din partea unui producător de a acționa în numele acestuia în legătură cu sarcini specifice;
f)  „importator” înseamnă orice persoană juridică care introduce pe piață un produs dintr-o țară terță;
g)  „distribuitor” înseamnă orice persoană juridică din lanțul de distribuție, alta decât producătorul sau importatorul, care pune la dispoziție pe piață un produs;
h)  „operatori economici” înseamnă producătorul, reprezentantul acestuia, importatorul, distribuitorul sau deținătorul mijloacelor de jocuri de noroc.
i)  „specificație tehnică” înseamnă un document care stabilește cerințele tehnice pe care le îndeplinească un produs, proces sau serviciu;
j) [bookmark: _Hlk14434024]„acreditare” – potrivit definiției prevăzute la art. 2 pct. 10 din Regulamentul (CE) nr. 765/2008 al Parlamentului și al al Consiliului din 9 iulie 2008 de stabilire a cerințelor de acreditare și supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93; 
k)  „organismul național de acreditare” – potrivit definiției prevăzute la art. 2 pct. 11 din Regulamentul (CE) nr. 765/2008 al Parlamentului și al al Consiliului din 9 iulie 2008 de stabilire a cerințelor de acreditare și supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93;
l)  „evaluarea conformității” înseamnă procesul prin care se evaluează dacă s-a demonstrat că au fost îndeplinite cerințele specificate pentru un produs, un proces, un serviciu, un sistem, o persoană sau un organism;
m)  „organism de evaluare a conformității” înseamnă un organism care efectuează activități de evaluare a conformității, inclusiv etalonare, încercare, certificare și inspecție, inclusiv Biroul Român de Metrologie Legală ;







SECȚIUNEA 2
Cerințe privind controlul tehnic al mijloacelor de joc

1. Cerințe generale privind exercitarea controlului tehnic al mijloacelor de joc

1.1.	Sunt supuse în mod obligatoriu controlului tehnic toate mijloacele de joc utilizate la organizarea jocurilor de noroc tradiționale și se utilizează atât la jocurile de noroc organizate pe bază de licență acordată de ONJN, cât și la cele organizate de Compania Națională "Loteria Română" - S.A.
1.2.	Controlul tehnic al mijloacelor de joc se exercită de Biroul Român de Metrologie Legală sau de către organisme de evaluare a conformității licențiate de O.N.J.N., prin următoarele modalități:
    a) aprobări de tip;
    b) verificări tehnice inițiale;
    c) verificări tehnice periodice;
    d) verificări tehnice efectuate după reparații;
1.3.	 Pentru fiecare dintre tipurile (categoriile) de mijloace de joc,  O.N.J.N. elaborează norme tehnice de verificare specifice, prin care se definesc caracteristicile tehnice ale mijloacelor de joc și condițiile tehnice minime ale mijloacelor de joc.

2. Aprobarea de tip

2.1.	 Aprobarea de tip este ansamblul de operațiuni prin care se atestă conformitatea unui tip (model) de mijloc de joc cu prevederile normelor tehnice de verificare care îi sunt aplicabile. Aprobarea de tip se acordă prin evaluarea modelului de mijloc de joc în baza normelor tehnice de verificare specifice tipului de mijloc de joc. În cazul în care evaluarea modelului s-a încheiat cu rezultate corespunzătoare, Biroul Român de Metrologie Legală sau organismul de evaluare a conformității licențiat de O.N.J.N. care a efectuat evaluarea eliberează un certificat de aprobare de tip.
2.2.	Aprobarea de tip se acordă pe o perioadă de 10 ani. 
2.3.	Mijloacele de joc conforme cu modelul aprobat se marchează cu marca de tip, care include numărul aprobării de tip și data acordării acesteia, sub forma  ”text” xxxx/yy, unde xxxx reprezintă numărul aprobării de tip (numerotarea începe de la 1 pentru fiecare an calendaristic), iar yy reprezintă anul acordării pentru aprobările de tip, iar ”text” poate fi abrevierea numelui organismului de evaluare a conformității care a evaluat mijlocul de joc.
2.4.	Toate mijloacele de joc care au obținut aprobarea de tip sunt dotate cu facilități de amplasare în interior a etichetei de conformitate pe care se aplică marca de tip și marca de autentificare, numită ”Compartimentul mărcii de tip”. Marca de autentificare este marca autoadezivă autodistructivă cu serie unică, care aplicată pe eticheta de conformitate cu marca de tip, autentifică marca de tip și asigură posibilitatea gestionării mijloacelor de joc de un anumit tip introduse pe piață.  
2.5.	După obținerea aprobării de tip, în toate mijloacele de joc conforme cu tipul aprobat și introduse pe piață, care urmează a fi verificate inițial în vederea autorizării, se amplasează pe „compartimentul mărcii de tip” eticheta de conformitate, marca de tip și marca de autentificare.
2.6.	 Aprobarea de tip se acordă la cererea operatorilor economici definiți la Capitolul I, Secțiunea 1, partea a IV-a. 
2.7.	Evaluările necesare în vederea acordării aprobării de tip se efectuează de Biroul Român de Metrologie Legală sau de organismele de evaluare a conformității licențiate de O.N.J.N. în laboratoarele proprii. Prin excepție, în cazuri justificate (ex. mijloace de joc de dimensiuni mari) evaluările pot fi efectuate și în alte locații cu respectarea condițiilor tehnice necesare pentru efectuarea încercărilor și a limitelor acreditării în cazul organismelor de evaluare a conformității licențiate. Răspunderea privind asigurarea condițiilor tehnice necesare revine entității care efectuează evaluarea. 
2.8.	După data expirării aprobării de tip se interzice efectuarea verificărilor tehnice inițiale. Mijloacele de joc care au obținut anterior o verificare tehnică inițială vor putea fi supuse in continuare verificări periodice sau după reparații dacă vor îndeplinii din punct de vedere tehnic condițiile prevăzute în prezentul document.
2.9. Aprobarea de tip constă în evaluarea caracterului adecvat al proiectării mijlocului de joc prin examinarea documentației tehnice, plus examinarea unui model reprezentativ pentru producția acelui mijloc de joc.
[bookmark: _Hlk14434355]2.10. Aprobarea de tip este acordată de Biroul Român de Metrologie Legală sau de către organisme de evaluare a conformității licențiate de O.N.J.N., acreditate de organismul național de acreditare definit la la Capitolul I, Secțiunea 1, partea a IV-a, în condițiile stabilite de Regulamentul (CE) nr.765/2008.
2.11. Operatorii economici definiți la Capitolul I, Secțiunea 1, partea a IV-a depun cererea pentru aprobarea de tip la Biroul Român de Metrologie Legală sau la un organism de evaluare a conformității licențiat de O.N.J.N, la alegerea lor. Cererea va include:
a) denumirea și adresa producătorului și se precizează numele și adresa operatorului economic;
b) o declarație scrisă potrivit căreia aceeași cerere (a fost / nu a fost) depusă și la un alt organism de evaluare a conformității licențiat sau la Biroul Român de Metrologie Legală, iar dacă a fost depusă se va specifica denumirea acestuia, data evaluării, precum și rezultatul raportului de evaluare;
c) o declarație cu privire la dreptul de proprietate pe care îl deține asupra programului informatic, desenelor industriale, mărcilor utilizate, etc.
d) documentația tehnică;
e) modelul/modelele reprezentative pentru producția mijlocului de joc.
2.12. Documentația tehnică permite evaluarea conformității mijlocului de joc cu cerințele normei tehnice de verificare specifice aprobată prin prezentul ordin al Președintelui O.N.J.N.  pentru tipul (categoria) de mijloc de joc în cauză și include o analiză adecvată și o evaluare a riscului (riscurilor). În documentația tehnică se specifică cerințele aplicabile și acoperă, în măsura în care acest lucru este relevant pentru evaluare, proiectarea, fabricarea și exploatarea mijlocului de joc. 
2.13. Documentația tehnică cuprinde, după caz, cel puțin următoarele elemente:
a) o descriere generală a mijlocului de joc;
b) schemele electrice și descrierea tuturor conectorilor și pinilor pentru fiecare subansamblu;
c) descrieri și explicații necesare pentru înțelegerea acestor desene și scheme și a funcționării mijlocului de joc;
d) o listă a standardelor și/sau a altor specificații tehnice relevante aplicate, în totalitate sau parțial, și descrierile soluțiilor adoptate pentru a satisface cerințele normei tehnice de verificare specifice aprobată prin prezentul ordin al Președintelui O.N.J.N.  pentru tipul (categoria) de mijloc de joc în cauză;
e) rezultatele calculelor de proiectare făcute, ale examinărilor efectuate etc.
2.14. Biroul Român de Metrologie Legală sau organismul de evaluare a conformității licențiat de O.N.J.N poate solicita modele suplimentare, în cazul în care acest lucru este necesar pentru realizarea programului de încercări.
2.15. Biroul Român de Metrologie Legală sau organismul de evaluare a conformității licențiat de O.N.J.N efectuează:
2.16. Pentru produs: examinează documentația tehnică și dovezile suplimentare pentru a evalua caracterul adecvat al desenului tehnic al mijlocului de joc;
2.17. Pentru model(e):
a) verifică dacă modelul (modelele) a (au) fost fabricat(e) în conformitate cu documentația tehnică;
b) efectuează examinările și încercările corespunzătoare, pentru a verifica dacă soluțiile adoptate de către producător satisfac cerințele corespunzătoare ale normei tehnice de verificare specifice aprobată prin prezentul ordin al Președintelui O.N.J.N pentru tipul (categoria) de mijloc de joc în cauză;
2.18. Biroul Român de Metrologie Legală sau organismul de evaluare a conformității licențiat de O.N.J.N întocmește un raport de evaluare care evidențiază activitățile întreprinse, precum și rezultatele acestora. 
2.19. În cazul în care tipul satisface cerințele normei tehnice de verificare specifice aprobată prin prezentul ordin al Președintelui O.N.J.N. care se aplică mijlocului de joc în cauză, Biroul Român de Metrologie Legală sau organismul de evaluare a conformității licențiat de O.N.J.N emite pentru operatorul economic un certificat de aprobare de tip. Certificatul conține denumirea și adresa producătorului, concluziile examinării, condițiile (dacă există) pentru valabilitatea certificatului și datele necesare pentru identificarea tipului aprobat. Certificatul poate avea atașată una sau mai multe anexe.
2.20. Certificatul și anexele acestuia conțin toate informațiile relevante care permit evaluarea conformității cu tipul examinat al mijloacelor de joc fabricate și care permit controlul în utilizare.
2.21. În cazul în care tipul nu satisface cerințele normei tehnice de verificare specifice aprobată prin prezentul ordin al Președintelui O.N.J.N. pentru tipul (categoria) de mijloc de joc în cauză, Biroul Român de Metrologie Legală sau organismul de evaluare a conformității licențiat de O.N.J.N refuză emiterea unui certificat de aprobare de tip și informează solicitantul în consecință, precizând în detaliu motivele refuzului.
2.22. Operatorii economici informează Biroul Român de Metrologie Legală sau organismul de evaluare a conformității licențiat de O.N.J.N care deține documentația tehnică referitoare la certificatul de aprobare de tip în legătură cu toate modificările tipului aprobat care ar putea afecta conformitatea mijlocului de joc cu cerințele normei tehnice de verificare aprobată prin prezentul ordin al Președintelui O.N.J.N. pentru tipul (categoria) de mijloc de joc în cauză sau condițiile de valabilitate ale certificatului. Aceste modificări necesită o aprobare suplimentară sub forma unui supliment la certificatul original de aprobare de tip.
2.23. Biroul Român de Metrologie Legală sau organismul de evaluare a conformității licențiat de O.N.J.N informează O.N.J.N. în legătură cu certificatele de aprobare de tip și/sau cu orice suplimente la acestea pe care le-a emis sau retras și, în mod periodic sau la cerere, pune la dispoziția ONJN lista certificatelor și/sau a oricăror suplimente la acestea refuzate, suspendate sau restricționate în alt mod. 
2.24. Biroul Român de Metrologie Legală sau organismul de evaluare a conformității licențiat de O.N.J.N informează celelalte organisme de evaluare a conformității licențiate sau Biroul Român de Metrologie Legală în legătură cu certificatele de aprobare de tip și/sau orice suplimente la acestea pe care le-a refuzat, retras, suspendat sau restricționat în alt mod și, pe baza unei cereri, în legătură cu certificatele și/sau suplimentele la acestea pe care le-a emis.
2.25. Biroul Român de Metrologie Legală sau organismul de evaluare a conformității licențiat de O.N.J.N păstrează un exemplar al certificatului de aprobare de tip, al anexelor și suplimentelor acestuia, precum și dosarul tehnic incluzând documentația depusă de producător, până la expirarea valabilității certificatului.
2.26. Operatorul economic păstrează la dispoziția ONJN un exemplar în original al certificatului de aprobare de tip, al anexelor și al suplimentelor acestuia, împreună cu documentația tehnică, pe o perioadă de 10 ani după introducerea pe piață a produsului.
2.27. Operatorul economic care a solicitat aprobarea de tip, ia toate măsurile necesare pentru asigurea conformității produselor fabricate în baza acestei aprobări de tip cu tipul aprobat.


3. Verificările tehnice

3.1. Verificarea tehnică este ansamblul de operațiuni prin care se atestă conformitatea unui mijloc de joc cu tipul aprobat si cu prevederile normei tehnice de verificare care îi sunt aplicabile. În cazul în care mijlocul de joc corespunde la verificarea tehnică, solicitantului i se eliberează un certificat de verificare tehnică. 
3.2. Perioada de valabilitate a verificării tehnice inițiale și verificării tehnice periodice este de cel puțin 12 luni dar nu mai mult de ultima zi a lunii în care expiră verificarea tehnică. 
3.3. Verificarea tehnică inițială se execută înainte de punerea în funcțiune a mijlocului de joc, după obținerea aprobării de tip.
3.4. Verificarea tehnică periodică se execută după verificarea inițială și atestă menținerea conformității unui mijloc de joc cu tipul aprobat și cu prevederile normei tehnice de verificare care îi sunt aplicabile pe parcursul utilizării mijlocului de joc.
3.5. Verificarea tehnică după reparație se execută înaintea utilizării mijloacelor de joc supuse unei reparații, chiar dacă înaintea reparației mijlocul de joc se află în termenul de valabilitate a verificării tehnice anterioare acestui eveniment. Verificarea tehnică după reparație se execută numai în perioada de valabilitate a unei verificări tehnice anterioare și nu prelungește verificarea tehnică anterioară.
3.6. Solicitarea unei verificări tehnice după reparație trebuie însoțită de un proces verbal de reparație în care se declară cine a efectuat reparația și licența în baza căreia s-a intervenit asupra mijlocului de joc, în ce a constat reparația (componente înlocuite, sigilii îndepărtate, etc.)  astfel încât să se poată stabili atât legalitatea intervenției, cât și amploarea reparației. 
3.7. Verificarea tehnică a mijloacelor de joc se face în conformitate cu normele tehnice de verificare aprobate prin prezentul ordin al Președintelui O.N.J.N.  pentru fiecare tip (categorie) de mijloc de joc.
3.8. Mijlocul de joc pentru care, în urma verificării tehnice, s-a eliberat certificatul de verificare tehnică se marchează cu mărci autoadezive autodistructive de verificare înseriate și/sau alte categorii de marcaje. 
3.9.	Repararea mijloacelor de joc se execută de operatori economici cu licență clasa II pentru reparații la mijloace de joc sau de operatori economici cu licență clasa I pentru mijloacele de joc care le are în exploatare. 

4. Cerințe privind organismele de evaluare a conformității mijloacelor de joc 

4.1. Pentru a evalua conformitatea mijloacelor de joc și a fi licențiat, un organism de evaluare a conformității trebuie să îndeplinească cumulativ următoarele cerințe:
1) Este înființat în temeiul legislației naționale și are personalitate juridică;
2) Este acreditat de organismul național de acreditare definit la la Capitolul I, Secțiunea 1, partea a IV-a, în conformitate cu Regulamentul (CE) nr. 765/2008 și pe baza standardelor armonizate publicate în Jurnalul Oficial al Uniunii Europene care corespund sarcinilor de evaluare a conformității mijloacelor de joc pe care le solicită;
3) Este un organism terț, independent de organizația sau de mijlocul de joc pe care îl evaluează;
4) Organismul de evaluare a conformităţii, personalul său de conducere şi personalul responsabil cu îndeplinirea sarcinilor de evaluare a conformităţii nu trebuie să fie proiectant, producător, furnizor, instalator, cumpărător, proprietar, utilizator sau operator de întreţinere a mijloacelor de joc pe care le evaluează şi nici reprezentant al vreuneia dintre acele părţi.
5) Organismul de evaluare a conformităţii, personalul său de conducere şi personalul responsabil cu îndeplinirea sarcinilor de evaluare a conformităţii nu sunt direct implicaţi în proiectarea, fabricarea sau construcţia, comercializarea, instalarea, utilizarea ori întreţinerea mijloacelor de joc pe care le evaluează şi nu reprezintă părţile angajate în activităţile respective. 
6) Organismul de evaluare a conformităţii, personalul său de conducere şi personalul responsabil cu îndeplinirea sarcinilor de evaluare a conformităţii nu se implică în activităţi care le-ar putea afecta imparţialitatea sau integritatea în ceea ce priveşte activităţile de evaluare a conformităţii pentru care sunt licențiați. 
7) Organismul de evaluare a conformităţii asigură că activitățile filialelor sale nu afectează confidențialitatea, obiectivitatea sau imparțialitatea activităților sale de evaluare a conformității;
8) Organismul de evaluare a conformității și personalul său îndeplinesc activitățile de evaluare a conformității la cel mai înalt grad de integritate profesională și de competență tehnică necesare în domeniul respectiv și trebuie să fie liberi de orice presiuni și stimulente, îndeosebi financiare, care le-ar putea influența aprecierea sau rezultatele activităților lor de evaluare a conformității, în special din partea persoanelor sau a grupurilor de persoane cu un interes pentru rezultatele acelor activități;
9) Organismul de evaluare a conformității este capabil să îndeplinească toate sarcinile de evaluare a conformității pe care le solicită sau pentru care este acreditat în vederea licențierii de către ONJN, indiferent dacă acele sarcini sunt îndeplinite chiar de către organismul de evaluare a conformității sau în numele și sub responsabilitatea acestuia. De fiecare dată și pentru fiecare procedură de evaluare a conformității și pentru fiecare tip sau categorie de mijloace de joc, organismul de evaluare a conformității are la dispoziție:
(a) personalul necesar având cunoștințe tehnice și experiență suficientă și corespunzătoare pentru a efectua sarcinile de evaluare a conformității;
(b) descrierile necesare ale procedurilor cu care se realizează evaluarea conformității, asigurându-se transparența și posibilitatea de a reproduce procedurile în cauză; 
(c) dispune de politici și proceduri adecvate care fac o distincție clară între sarcinile îndeplinite ca organism licențiat și orice alte activități.
10) Organismul de evaluare a conformității trebuie să aibă mijloacele necesare pentru a îndeplini sarcinile tehnice și administrative legate de activitățile de evaluare a conformității în mod corespunzător și are acces la toate echipamentele sau facilitățile necesare.
11) Personalul responsabil de îndeplinirea activităților de evaluare a conformității trebuie să posede următoarele:
(a) o pregătire tehnică și profesională solidă care acoperă toate activitățile de evaluare a conformității pentru care organismul de evaluare a conformității solicită sau este acreditat în vederea licențierii de către ONJN;
(b) cunoștințe satisfăcătoare ale cerințelor evaluărilor pe care le realizează și ale autorității corespunzătoare pentru realizarea acestor evaluări;
(c) cunoștințe și înțelegere corespunzătoare a cerințelor tehnice privind mijloacele de joc pentru care solicită sau este acreditat în vederea licențierii și a dispozițiilor relevante din legislația națională, și dacă este cazul și legislația europeană, cu incidență asupra domeniului jocurilor de noroc;
(d) abilitatea necesară pentru a elabora certificate, evidențe și rapoarte pentru a demonstra că evaluările au fost îndeplinite. 
12) Imparțialitatea organismelor de evaluare a conformității, a personalului de conducere și a personalului de evaluare al acestora trebuie să fie garantată. 
4.2. Personalul organismului de evaluare a conformității păstrează secretul profesional referitor la toate informațiile obținute în îndeplinirea sarcinilor pentru care a fost licențiat. Drepturile de autor sunt protejate.


CAPITOLUL II
CONDIŢII MINIME TEHNICE DE VERIFICARE A MIJLOACELOR DE JOC TIP SLOT MACHINES

SECȚIUNEA 1
Cerinţe constructive şi de funcţionare

5. Cerinţe privind siguranţa funcţionării

5.1. Orice mijloc de joc tip slot machines (prescurtat EGM) supus încercărilor pentru acordarea aprobării de tip în vederea autorizării funcţionării pe teritoriul naţional trebuie să corespundă cerinţelor legislaţiei aplicabile, să aibă marcajele legale şi să fie însoţit de declaraţia de conformitate corespunzătoare.
5.2. Orice EGM supusă încercărilor pentru acordarea Aprobării de Tip în vederea autorizării funcţionării pe teritoriul naţional trebuie să fie prevăzută cu cel puţin următoarele elemente:
5.3. O carcasă sau mai multe, după caz, numite generic „Cabinetul mijlocului de joc”, trebuie să asigure separarea spaţiului în care sunt subansamblurile constructive ale EGM de jucători şi/sau personalul.
5.4. O zonă sau mai multe în care se găsesc echipamentele electronice critice (zona logică) care permit desfăşurarea jocului trebuie să asigure o protecţie adecvată şi să aibă facilităţi pentru aplicarea de sigilii. Această/aceste zonă/e se va numi generic „Cutia CPU”
5.5. O formă de protecţie împotriva manipulării indexului contoarelor electromecanice cu care este echipată EGM, conform prevederilor legislaţiei naţionale şi care în continuare este denumită generic „Cutia contoarelor”.
5.6. Componentele electrice şi mecanice ale maşinilor electronice cu câştiguri trebuie realizate astfel încât să nu provoace nici un fel de vătămare fizică a jucătorilor atât din punct de vedere electric, cât şi mecanic.
5.7. Perturbaţiile electromagnetice produse în funcţionarea mijloacele de joc tip slot machines trebuie să fie în limitele prevăzute de legislaţia armonizată.
5.8. Biroul Român de Metrologie Legală sau organismele de evaluare a conformităţii licențiate accepta solicitările de verificare tehnică numai pentru mijloacele de joc tip slot machines care au aplicate marcajele de conformitate şi sunt însoţite de documentațiile prevăzute de legislaţia în vigoare aplicabilă. 

6. Cerinţe privind informaţiile ce însoţesc orice mijloc de joc tip slot machines 

6.1. Fiecare model de mijloc de joc tip slot machines (EGM) trebuie să fie însoţit de o documentaţie (manual de instrucţiuni) relevantă privind construcţia, punerea în funcţiune, configurarea, funcţionarea şi service-ul. Această documentaţie poate fi prezentată într-un singur document (manual) sau în mai multe documente (ex. manual de utilizare - instalare, configurare şi utilizare şi manual de service). 
6.2. Manualul/manualele de instrucţiuni trebuie să fie în acord cu standardul SR EN 82079.
6.3. În documentaţia ce însoţeşte mijloacele de joc tip slot machines sau eticheta de identificare, producătorul trebuie să precizeze condiţiile climatice şi de mediu mecanic pentru care este garantată buna funcţionare, iar dacă există condiţii de depozitare critice, ce le pot influenţa integritatea, acestea trebuie precizate. Condiţiile de funcţionare trebuie să se încadreze cel puţin în condiţiile normale de mediu:
a) temperatura (15... 35)°C;
b) umiditatea relativă a aerului (45. 75)%;
c) fără infiltraţii de apă, ploaie, radiaţii solare.
6.4. Cu ocazia evaluării de tip se verifică respectarea cerinţelor pentru manualul/manualele de instrucţiuni, şi concordanţa informaţiilor din acestea cu structura şi funcţionarea maşinii electronice cu câştiguri şi se aprobă forma acestuia. Identificarea manualului se face de producător prin codificare (cod, număr ediţie, număr revizie), iar după aprobare se menţionează data aprobării şi numărul reviziei. Manualul cu instrucţiuni trebuie să fie în limba română.
6.5. Un model al manualului/manualelor aprobat/e se păstrează la dosarul aprobării de tip.
6.6. Fiecare EGM comercializat trebuie să fie însoţit de un exemplar din manualul aprobat în conformitate cu legislația în vigoare care să descrie modul de instalare, configurare şi utilizare. Manualul de service sau secţiunea care se referă la aceasta se poate livra separat.



7. Cerinţe privind construcţia maşinilor electronice cu câştiguri

7.1. CABINET
7.1.1. Orice mijloc de joc tip slot machines trebuie să aibă aplicată la loc vizibil o plăcuţă de identificare.
7.1.2. Plăcuţa de identificare trebuie să conţină cel puţin următoarele informaţii:
a) Producătorul;
b) Seria unică de fabricaţie;
c) Anul fabricaţiei;
d) Modelul mijlocului de joc;
e) Parametrii curentului de alimentare.
7.1.3 Inscripţionarea trebuie să fie vizibilă, lizibilă şi durabilă. Fixarea plăcuţei de identificare pe mijlocul de joc trebuie să fie fermă și să nu permită desprinderea sa cu uşurinţă.
7.1.4. Plăcuţa de identificare este aplicată prin grija producătorului. În situaţia în care producătorul mijloacelor de joc nu a prevăzut dotarea cu plăcuţă de identificare individuală sau cele montate de producător sunt deteriorate astfel încât datele de individualizare nu mai pot fi identificate, operatorul economic, înainte de solicitarea verificărilor tehnice este obligat să asigure aplicarea acestora cu respectarea datelor de individualizare prevăzute de producător. 

7.2. Construcţie
7.2.1. Prin construcție mijloacele de joc tip slot machines trebuie să asigure protecţia componentelor sale şi interfaţa ce permite desfăşurarea jocului. Pentru un tip de mijloc de joc tip slot machines, producătorul poate prevedea un cabinet unic sau mai multe cabinete interconectate între ele.
7.2.2. Cabinetul, inclusiv uşile exterioare ale cabinetului, precum şi cutiile de protecţie a zonelor critice, împreună cu balamalele şi încuietorile trebuie să aibă o construcţie robustă care să reziste încercărilor neautorizate/ilegale de a pătrunde cu forţa în interiorul său şi să păstreze urme evidente privind încercările de pătrundere neautorizată (deformări permanente, ruperea materialului, etc.).
7.2.3. Cabinetul şi orice cutie de protecţie a zonelor critice ale unei EGM prezentate la orice formă de control tehnic nu trebuie să aibă urme de forţare, deformări sau încuietori defecte.
7.2.4. Accesul persoanelor autorizate în interiorul cabinetului şi în zonele critice trebuie să fie realizat prin uşi cu mecanisme individualizate de blocare - încuietori (ex. yale, broaşte cu cheie şi altele asemenea).
7.2.5. Pentru orice mijloc de joc tip slot machines, toate uşile de acces în zonele critice trebuie prevăzute cu întrerupătoare sau senzori care să pună în evidenţă (să declanşeze semnale de alarmă) la deschiderea acestora. Zonele critice sunt acelea în care se află dispozitive ce pot influenţa în orice mod desfăşurarea jocului de noroc - afectează alocarea câştigurilor, procentul de câştig sau integritatea maşinii electronice cu câştiguri. 
7.2.6. Uşile de acces în zonele critice trebuie să fie proiectate şi realizate, astfel încât să împiedice introducerea unor obiecte ce pot dezactiva întrerupătoarele sau senzorii de protecţie ai acestora sau pot acţiona asupra echipamentelor electrice/electronice pe care le protejează.
7.2.7. Mijlocul de joc tip slot machines trebuie să aibă un sistem propriu de monitorizare a stării tuturor uşilor de acces în zonele critice. Indiferent de starea de funcţionare a EGM, pornită sau oprită acest sistem de monitorizare, trebuie să detecteze şi să înregistreze starea uşii ce permite accesul la placa logică (deschis sau închis), punând în evidenţă orice deplasare a unei uşi de la poziţia închis ferm pentru cutie. Mijlocul de joc trebuie să întrerupă jocul și să afișeze o eroare specifică, în cazul în care este pornit fără contoare electro-mecanice sau dacă acestea sunt deconectate în timpul funcționării.
7.2.8. Monitorizarea accesului în interiorul maşinii electronice cu câştiguri trebuie să acopere cel puţin următoare zone:
a) Toate uşile exterioare care permit accesul în zone în care există componente/echipamente ale maşinii sau zone critice;
b) Cutia CPU (unitatea centrala de procesare/placa de bază);
c) Orice compartiment în care sunt depozitate valori monetare (monede ori bancnote) sau echivalente (ex. tichete cu cod de bare, jetoane, etc.);
d) Echipamentele periferice. 
7.2.9. Deschiderea oricărei uşi monitorizate trebuie să oprească jocul, dacă acesta este în desfăşurare, să declanşeze cel puţin un semnal de alarmă acustică, să afişeze un mesaj de avertizare corespunzător şi să intre într-o stare de eroare care blochează creditarea maşinii. La închiderea uşii/uşilor deschise, mijlocul de joc tip slot machines trebuie să iasă din starea de eroare şi să reia funcţionarea din starea în care a fost declanşată cu excepția ruletei automate și a aparatelor care necesită o procedură.
7.2.10. Mijlocul de joc tip slot machines trebuie proiectat şi construit astfel încât cablajul electric şi cel de date să nu fie accesibil din exteriorul acesteia; cablul de alimentare la reţea trebuie amplasat într-o poziţie care nu este direct accesibilă publicului (jucătorilor).
7.2.11. Jocul de noroc desfăşurat pe un mijloc de joc tip slot machines trebuie să fie controlat de o unitate centrală de procesare (CPU - unitate logică) care are la bază unul sau mai multe microprocesoare. Unitatea centrală de procesare (CPU) poate fi realizată pe o singură placă de circuit imprimat (placă de bază/platforma de joc) sau pe mai multe, interconectate, caz în care întregul ansamblu este considerat a fi „unitatea CPU” şi i se aplică toate cerinţele specifice acesteia.
7.2.12. Orice mijloc de joc tip slot machines trebuie să conţină o zonă logică, de protecţie a componentelor electronice ce au o influenţă asupra modului de funcţionare, denumită generic „Cutia CPU”. Aceasta trebuie proiectată ca o entitate distinctă, cu sistem de închidere propriu şi amplasată în interiorul cabinetului. În funcţie de soluţia constructivă aleasă de producător pot exista mai multe zone logice (cutii CPU).
7.2.13. Cutia/cutiile CPU trebuie proiectată/e astfel încât:
a) să permită aplicarea unui sigiliu fizic care trebuie distrus înainte de pătrunderea în aceasta sau efectuarea oricărei modificări în zona logică. Facilităţile de sigilare trebuie să permită aplicarea de sigilii autocolante destructibile la dezlipire dar (şi/sau) și sigilarea cu ajutorul dispozitivelor cu sârmă de sigiliu.
b) să declanşeze automat alarma sistemului general de monitorizare a uşilor maşinii electronice cu câştiguri la deschiderea uşii zonei logice.
c) modificarea parametrilor critici ai maşinii electronice cu câştiguri nu trebuie să fie posibilă fără a deschide în prealabil zona logică, respectiv cutia CPU sau să se distrugă cel puţin un sigiliu de protecţie.
7.2.14. Componentele/elementele electronice ale EGM care trebuie să fie protejate în zona/ zonele logice (cutia/ cutiile CPU) sunt:
a) unitatea logică - CPU şi alte componente electronice implicate în operarea şi calculele necesare desfăşurării jocului (ex.: electronica care controlează desfăşurarea jocului, componentele pe care sunt amplasate mediile de stocare a programelor de firmware sau de sistem);
b) electronica sistemului de monitorizare a accesului în interiorul zonelor critice ale maşinii electronice cu câştiguri;
c) electronica implicată în generarea evenimentelor aleatorii ce stau la baza desfăşurării jocului şi alocarea rezultatelor, cu excepția terminalelor de videoloterie, pentru care elementele aleatorii sunt generate de serverul RNG;
d) electronica implicată în generarea simbolurilor/imaginilor jocului, inclusiv mediile de stocare implicate (se exceptează echipamentele de afişare pasive);
e) circuite electronice de comandă a comunicaţiilor şi mediile de stocare a programelor de comunicare specifice EGM;
f) toate dispozitivele de memorie care afectează funcţionarea mijlocului de joc şi desfăşurare a jocului;
7.2.15. Contoarele electromecanice trebuie să aibă propria lor cutie care să poată fi sigilată. 

7.3. Componentele electronice (plăcile de circuit imprimat şi dispozitive de memorie)

7.3.1. Plăcile de circuit imprimat
7.3.1.1. Toate plăcile de circuit imprimat (PCI) care au o influenţă asupra desfăşurării jocului trebuie să aibă elemente de identificare pentru model, constând într-un cod alfanumeric unic, urmat dacă este cazul de numărul reviziei. Este recomandat ca numărul de identificare al modelului de placă şi revizia să poată fi vizualizate fără demontarea acesteia. (de ex. pe faţa vizibilă a plăcii când se deschide uşa cutiei CPU sau pe display-ul EGM într-un meniu tehnic).
7.3.1.2. Orice modificare a traseelor de circuit (tăieri sau adăugări de cabluri), precum şi orice alte modificări aduse plăcii aprobate iniţial, impune o codificare cu o nouă revizie şi reevaluare.
7.3.1.3. Plăcile de circuit imprimat pot conţine dispozitive fizice ca micro întrerupătoare şi/sau jumpere pentru configurarea anumitor proprietăţi. În acest caz, trebuie respectate următoarele condiţii:
a) toate micro întrerupătoarele şi jumperele fizice trebuie documentate complet privind funcţia şi efectul lor pentru a putea fi evaluate cu ocazia evaluării de tip.
b) toate micro întrerupătoarele şi jumperele fizice care modifică configuraţia setărilor iniţiale, planul de câştiguri, setările privind valoarea punctului de credit şi procentul de câştiguri trebuie să fie protejate în cutia de protecţie a zonei logice, cutia CPU.

7.3.2. Mediile de stocare pentru programul/ programele de joc 
7.3.2.1. Memoriile pe care sunt stocate programul/programele (software-ul) executabile necesare pentru desfăşurarea şi corectitudinea jocului şi din care se încarcă programele de joc la pornirea maşinii trebuie să fie memorii nevolatile, (chiar când sunt nealimentate cu energie electrică). Acestea sunt componente electronice nealterabile (sau care pot fi modificate prin proceduri speciale) pe care sunt stocate programe informatice executabile accesate de procesor/procesoare după încărcarea în memoria de lucru (RAM) şi care stau la baza desfăşurării jocului de noroc sau au o influenţă asupra corectitudinii desfăşurării acestuia, numite generic „Memorii Convenţionale ROM” - abreviere: MCROM ”.
7.3.2.2. MCROM utilizate în mijloacele de joc tip slot machines pot fi, de tip: EPROM, EEPROM, Compact Flash card (CF), CFast card, SSD, USB stick, hard disk, disc optic (CDROM, etc), fără a fi limitate exclusiv la acestea. Lista tipurilor de MCROM utilizabile în mijloacele de joc tip slot machines poate suferi schimbări odată cu evoluţia tehnologică.
7.3.2.3. Toate dispozitivele MCROM şi alte elemente logice programabile trebuie să fie marcate în mod clar cu informaţii suficiente pentru a identifica software-ul stocat şi nivelul de revizie al acestuia. Informaţiile respective pot fi disponibile şi în timpul procedurii de pornire a EGM, cât şi în meniurile de diagnostic sau service.
7.3.2.4. MCROM şi alte elemente logice programabile care au ferestre de ştergere trebuie să fie prevăzute cu o protecţie peste ferestrele lor de ştergere. (Aplicarea de etichete sau sigiliu autocolant).
7.3.2.5. Un dispozitiv de stocare al programului, MCROM, trebuie să conţină numai fişierele program care operează jocul şi trebuie autentificate/verificate la pornire şi la prima încărcare a fişierelor de program.
7.3.2.6. EGM trebuie să aibă implementat un mecanism sigur pentru autentificarea/verificarea internă a faptului că fişierele programului şi/sau fişierele de suport nu au fost corupte sau modificate înainte de utilizare/încărcare. Mecanismul trebuie să împiedice continuarea funcţionării EGM în cazul în care se găsesc date sau inconsecvenţe neprevăzute.
7.3.2.7. Dispozitivul de stocare al programului trebuie să aibă activat sistemul de protecţie la scriere.
7.3.2.8. În cazul în care EGM nu este destinată a fi utilizată într-un sistem client-server (în care programele pot fi încărcate opţional din server-ul sistemului), dispozitivul de stocare al programului MCROM, nu trebuie să poată fi rescris sau reprogramat, cu excepţia cazului în care procesul de rescriere şi reprogramare presupune accesarea şi distrugerea unui sigiliu de protecţie al zonei logice (cutia CPU).
7.3.2.9. Structura fişierelor stocate pe MCROM trebuie documentată în detaliu pentru a permite BRML sau organismelor de evaluare a conformităţii licenţiate clasa II de către ONJN identificarea fișierelor critice ce vor definii programul de joc inclusiv prin utilizarea si verificare sumelor de control.
7.3.2.10. În documentaţia tehnică, în secţiunea în care se descrie configuraţia plăcii de circuit imprimat trebuie precizate locaţiile de instalare ale MCROM ce conţin programe critice sau software ce afectează corectitudinea funcţionării maşinii electronice cu câştiguri.

7.3.3. Memoria RAM nevolatilă (NVRAM) 
7.3.3.1. Memoria pe care sunt stocate datele critice trebuie să fie capabilă să păstreze în mod fiabil conţinutul memoriei timp de cel puţin treizeci (30) de zile, cu întreruperea alimentării generale a EGM. 
7.3.3.2. EGM trebuie să aibă implementat un mecanism sigur pentru a verifica orice corupere a datelor critice menţinute în locaţiile de memorie folosite pentru funcţiile importante. Acestea trebuie să includă informaţii referitoare la joc şi rezultatul final al celui mai recent joc, al tuturor jocurilor anterioare stabilite prin construcție de către producător, creditele disponibile pentru joc şi orice alte stări de eroare. Detectarea oricărei erori care nu poate fi corectată trebuie considerată o defecţiune a jocului.
7.3.3.3. Eliminarea memoriei NVRAM sau accesarea conţinutului cu posibilitatea modificării acestuia trebuie efectuată numai prin accesarea zonei logice în care este găzduită şi distrugerea unui sigiliu de siguranţă.
7.3.3.4. În procedura de reiniţializare a setărilor EGM numită în continuare „RAM CLEAR”, programul de joc trebuie să execute o rutină, care restabileşte fiecare bit în NVRAM la starea implicită. Pentru jocurile care permit iniţializarea parţială a NVRAM-ului, metodologia trebuie să fie foarte precisă şi să verifice porţiunile neutilizate ale memoriei NVRAM.
7.3.3.5. Procedura de iniţializare „RAM CLEAR” trebuie să fie efectuată doar după desigilarea unei zone protejate, de regulă zona logică, respectiv cutia CPU. Prin excepţie, dacă producătorul alege o cale de iniţializare prin intermediul unei chei software (ex. stick USB, s.a.), utilizând un port extern cutiei CPU, trebuie ca EGM să fie prevăzută cu o memorie (contor software) neafectată de procedura de iniţializare (nu se şterge la efectuarea „RAM CLEAR”) care se incrementează de fiecare dată când se efectuează procedura. La fiecare verificare tehnică se consemnează în documentele de verificare valoare contorului. Modificarea valorii anulează valabilitatea verificării tehnice. De asemenea, în memoria respectivă se menţin informaţiile privind data şi ora ultimelor 5 evenimente „RAM CLEAR” şi identificarea operatorului care le-a efectuat. 
7.3.3.6. Informaţiile de configurare ale EGM care nu pot fi modificate decât prin procedura „RAM CLEAR” sunt:
a) procentul de câştig;
b) pasul şi orice configurare a contoarelor electromecanice;
c) valoarea contoarelor electronice obligatorii (IN, OUT, BET, WIN, GAMES, EXTERNAL BONUS) și respectiv contoarele electronice aferente sistemelor de creditare CASH LESS și TITO;
d) denominarea, sau setul de valori ale acesteia, cu excepția situației în care valoarea este conținută în intervalul de minim și maxim înscris in verificarea tehnică atunci când EGM are denominare multiplă;
e) valoarea maximă şi minimă a mizelor cu excepția situației în care valoarea este conținută în intervalul de minim și maxim înscris in verificarea tehnică atunci când EGM are denominare multiplă;
f)  setările relevante de comunicaţie ce afectează transmiterea datelor către sistemul de monitorizare;
g) identificatorul maşinii;
h) orice fel de upgrade sau update de software.

7.4. Sisteme de creditare, plată şi imprimante

7.4.1. Sistemele de creditare cu numerar - Bancnote (acceptoare de bancnote).
7.4.1.1. Dacă mijlocul de joc tip slot machines este dotat cu acceptor de bancnote, trebuie îndeplinite următoarele cerinţe:
a) dispozitivul electronic de acceptare a bancnotelor trebuie să accepte doar bancnotele aprobate de organizator şi să le respingă pe toate celelalte cu o precizie ridicată şi oferă un mecanism care să permită software-ului maşinii electronice cu câştiguri să interpreteze şi să acţioneze în mod corespunzător;
b) dispozitivul de acceptare a bancnotelor trebuie să fie proiectat pentru a proteja împotriva vandalismului, abuzului sau a altor activităţi frauduloase;
c) toate bancnotele acceptate trebuie depuse într-o zonă sigură de depozitare a bancnotelor în cadrul maşinii electronice cu câştiguri (cutia de bancnote - stacker). Bancnotele respinse sau nevalide trebuie returnate jucătorului;
d) dispozitivul de acceptare a bancnotelor trebuie să aibă mecanisme care să permită software-ului să interpreteze şi să acţioneze prin emiterea unui semnal de alarmă, afişarea unui semnal de eroare specific şi dezactivarea dispozitivului în următoarele condiţii:
1. cutia (stivuitor) de bancnote plină (stacker-plin);
2. blocarea bancnotei în acceptor;
3. cutia de bancnote îndepărtată;
4. orice altă defecţiune aplicabilă care nu este specificată mai sus.
e) un dispozitiv de acceptare a bancnotelor trebuie să includă un mecanism care interzice introducerea oricărei bancnote sau, în mod alternativ, respinge toate bancnotele introduse, în perioadele în care mijlocul de joc tip slot machines este neoperabilă sau dezactivată din orice motiv (într-o stare de eroare şi/sau alarmă);
f) conectorii, cablurile şi cablajele care leagă acceptorul de bancnote de un mijloc de joc tip slot machines trebuie să fie adăpostite în interiorul cabinetului şi nu trebuie să fie accesibile din exteriorul acestuia;
g) acceptorul de bancnote trebuie să efectueze testul Power On Self Test (POST) la fiecare pornire şi trebuie să se dezactiveze automat dacă POST nu reuşeşte; 
h) acceptorul de bancnote trebuie să fie amplasat în interiorul cabinetului maşinii electronice cu câştiguri, astfel încât doar zona prin care se introduc bancnotele să fie accesibilă jucătorului;
i) acceptorul de bancnote trebuie să comunice cu unitatea CPU printr-un protocol de comunicare bidirecţional;
j) în apropierea fantei de introducere a bancnotelor trebuie aplicate inscripţii care să informeze jucătorul despre tipurile de bancnote (sau tichete, vouchere) acceptate; 
k) dacă mijlocul de joc tip slot machines afişează creditul în unităţi monetare, pentru fiecare tip de bancnote acceptate, creditul trebuie să crească cu valoarea corespunzătoare valorii bancnotei;
l) dacă mijlocul de joc tip slot machines afişează creditul în puncte de credit, pentru fiecare tip de bancnote acceptate, creditul trebuie să crească cu valoarea corespunzătoare valorii bancnotei înmulţită cu valoarea punctului de credit declarat;
m) dacă este permisă creditarea fără numerar cu tichete cu cod de bare sau vouchere ce pot fi recunoscute de acceptorul de bancnote sunt aplicabile aceleaşi cerinţe ca şi pentru bancnote;
n) în cazul căderii tensiunii de alimentare în timpul unui proces de validare a unei bancnote/tichet trebuie ca la reluarea funcţionării, fie să se crediteze maşina cu valoarea corespunzătoare bancnotei dacă aceasta a fost acceptată şi depozitată, fie să se returneze jucătorului în cazul nevalidării. Dacă prin construcţie există o perioadă de timp în care condiţia anterioară nu este respectată, aceasta nu poate fi mai mare de 1s.
7.4.1.2. Mijloacele de joc tip slot machines care au în componenţă acceptor de bancnote trebuie să reţină înregistrări privind valoarea cel puțin a ultimelor 10 bancnote acceptate şi momentul de timp în care evenimentele au avut loc. Pentru tichetele cu cod de bare, EGM trebuie să rețină cel puțin ultimele 10 tichete acceptate, împreună cu următoarele informații: valoarea și tipul tichetului (de ex: încasabil,  bonus sau combo, dacă valoarea conține și bani încasabili și bani bonus), data și ora la care a fost acceptat, numărul de validare al tichetului). 

7.4.2. Sistemele de creditare cu numerar - Monede (acceptoare de monede şi posibil jetoane).
[bookmark: _Hlk4759895]7.4.2.1. Dacă mijlocul de joc tip slot machines este dotat cu acceptor de monede, trebuie îndeplinite următoarele cerinţe:
a) să accepte numai monede aprobate de organizator;
b) să fie protejat împotriva vandalismului, abuzurilor şi activităţilor frauduloase; 
c) să transporte monedele acceptate în zona corectă din mijlocul de joc tip slot machines(cutia pt. monede - Drop Box).
7.4.2.2. Dispozitivele de acceptare a monedelor trebuie să fie proiectate astfel încât să îndeplinească următoarele cerinţe:
a) capacitatea de a accepta sau de a respinge o monedă pe baza compoziţiei metalice, a masei, a desenului/formelor sau alte elemente de securitate aplicabile;
b) capacitatea de a indica/înregistra cu exactitate fiecare monedă valabilă introdusă, de software-ul de control al maşinii electronice şi de a returna jucătorului toate monedele necorespunzătoare;
c) capacitatea de a proteja împotriva metodelor cunoscute de înşelăciune;
d) acceptorul de monede trebuie să fie amplasat în interiorul cabinetului maşinii electronice cu câştiguri astfel încât doar zona prin care se introduc monedele/jetoanele să fie accesibilă jucătorului;
e) în apropierea fantei de introducere a monedelor/jetoanelor trebuie aplicate inscripţii care să informeze jucătorul despre valorile acceptate;
f) fiecare monedă sau jeton acceptat/ă de dispozitiv trebuie să producă o creditare corespunzătoare valorii acesteia; 
g) dispozitivul de acceptare a monedelor/jetoanelor trebuie să respingă toate monedele/jetoanele introduse, în perioadele în care mijlocul de joc tip slot machines este neoperabilă sau dezactivată din orice motiv (într-o stare de eroare şi/sau alarmă);
h) dispozitivul de acceptare a monedelor/jetoanelor trebuie să aibă mecanisme care să permită software-ului să interpreteze şi să acţioneze prin emiterea unui semnal de alarmă, afişarea unui semnal de eroare specific şi dezactivarea dispozitivului, în următoarele condiţii:
1. blocarea unei monede/ jeton în dispozitiv;
2. imposibilitatea returnării unei monede/jeton neacceptate;
3. viteză prea mare sau prea mică de deplasare a monedei/jetonului (conform specificaţiilor producătorului).
7.4.2.3. Mijloacele de joc tip slot machines care sunt echipate cu acceptoare de monede şi în acelaşi timp cu dispozitiv de plată cu monede (Hopper) trebuie să detecteze când dispozitivul de plată este plin şi să asigure printr-un sistem dedicat (Diverter) devierea monedelor către cutia de depozitare a monedelor (Drop Box).

7.4.3. Sisteme de creditare fără numerar fără identificarea jucătorului (cititor de tichete cu cod de bare sau voucher).
7.4.3.1. În cazul când este permisă creditarea fără numerar prin tichete cu cod de bare sau vouchere acestea trebuie să îndeplinească următoarele condiţii, respectiv să aibă înscrise:
a) un număr unic de identificare a EGM emitente;
b) data şi ora de emitere;
c) valoarea tichetului/voucher-ului;
d) numărul unic de identificare a tichetului/voucher-ului dacă este disponibil;
e) denumirea organizatorului şi identificarea locului emiterii; 
f) numărul de zile înainte de expirarea voucher-ului / tichetului;
g) numărul de validare (verificare). Metoda de calcul al numărului de validare trebuie documentată, declarată şi aprobată.
7.4.3.2. Dispozitivul de acceptare a tichetelor trebuie să respecte toate cerinţele specifice acceptoarelor de bancnote. De altfel, acceptoarele de bancnote pot fi de regulă configurate să accepte şi tichete cu cod de bare sau vouchere.

7.4.4. Sisteme de creditare fără numerar cu identificarea jucătorului (cititor de card-uri, scanere biometrice, ş.a. integrate în maşină). 

(i) Sisteme de creditare fără numerar (bazat pe carduri “cashless”) 

Fondurile jucătorului din sistemul operatorului sunt accesate cu ajutorul unui card magnetic, card contact less sau smart card. 
Contul electronic al jucătorului trebuie să păstreze  cel puțin următoarele date :
a) un număr de identificare al jucătorului atribuit de către server;
b) fondurile jucătorului.

(ii) Cititorul de carduri: în cazul sistemului Cashless EGM trebuie să fie dotată cu un cititor de carduri încorporat în aparatul slot machines. Acesta citește datele de pe card în scopul identificării jucătorului.
Orice tranzacție monetară între EGM și sistem trebuie să fie securizată prin introducerea cardului de către jucător și a unui cod PIN sau prin altă metodă. 
Toate tranzacțiile monetare trebuie să fie evidențiate pe contorii electronici corespunzători ai EGM.

7.4.5. Indiferent de sistemul de creditare, EGM trebuie să permită stabilirea unei limite a contorului de credite, astfel încât, în cazul atingerii limitei, să se refuze acceptarea mai multor monede, bancnote sau alte forme de creditare fără numerar (ex. tichete, vouchere, jetoane).


7.5. Sisteme de plată cu numerar 

A) Monede (HOPPER).
7.5.1. Dacă un mijloc de joc tip slot machines este echipat cu dispozitiv de plată cu monede/jetoane trebuie să respecte cel puţin următoarele cerinţe:
a) să permită stabilirea unei limite de plată, solicitările de plată iniţiate de jucători dincolo de acea limită să nu fie plătite, ci să necesite intervenţia unui reprezentant al organizatorului (casier, supraveghetor sală);
b) containerul de monede (hopper) să fie amplasat în interiorul cabinetului;
c) containerele de monede trebuie proiectate, astfel încât să reziste la încercări de deschidere sau manipulare din exterior, să nu fie influenţate de întreruperea alimentării, descărcarea electrostatică sau alte obiecte.
7.5.2. Mijlocul de joc tip slot machines trebuie să poată detecta şi să afişeze mesaje corespunzătoare pentru următoarele situaţii:
a) hopper gol;
b) hopper plin;
c) hopper blocat (moneda care blochează ieşirea);
d) plată excesivă (ex. una sau mai multe monede ieşite peste valoarea corectă de plată); 
e) hopper deconectat – nefuncţional.
7.5.3. Toate monedele plătite din hopper trebuie să fie corect contabilizate de către maşina electronică cu câştiguri, inclusiv cele plătite ca monede suplimentare în timpul unei defecţiuni a acestuia.

B) Distribuitor de bancnote (DISPENSER). 
7.5.4. Dacă un mijloc de joc tip slot machine este echipat cu dispozitiv de plată cu bancnote, trebuie să respecte cel puţin următoarele cerinţe: 
a) să permită stabilirea unei limite de plată, solicitările de plată iniţiate de jucători dincolo de acea limită să nu fie plătite, ci să necesite intervenţia unui reprezentant al organizatorului (casier, supraveghetor sală); 
b) containerul de bancnote (DISPENSER să fie amplasat în interiorul cabinetului; 
c) containerul de bancnote să fie proiectat astfel încât să reziste la încercări de deschidere sau manipulare din exterior, să nu fie influenţate de întreruperea alimentării, descărcarea electrostatică sau alte obiecte. 
7.5.5. Mijlocul de joc tip slot machine trebuie să poată detecta şi să afişeze mesaje corespunzătoare pentru următoarele situaţii: 
a) dispenser gol; 
b) starea de dispenser plin să producă doar dezactivarea distribuitorului, fără a afișa mesaje de eroare;
c) dispenser blocat; 
d) plată excesivă (ex. una sau mai multe bancnote ieşite peste valoarea corectă de plată);  
e) dispenser deconectat – nefuncţional. 
7.5.6. Toate bancnotele plătite din dispenser trebuie să fie corect contabilizate de către maşina electronică cu câştiguri, inclusiv cele plătite ca suplimentar, în timpul unei defecţiuni a acestuia. 
7.5.7. În cazul în care dispenserul este plin, bancnotele pot fi deviate către cutia de bancnote, dacă dispenserul și acceptorul de bancnote suportă această funcție.


7.6. Imprimante

Dacă mijlocul de joc tip slot machines este echipat cu dispozitiv de imprimare tichete, acesta trebuie amplasat în interiorul cabinetului şi să afişeze mesaje corespunzătoare pentru următoarele situaţii:
a)	 lipsă hârtie;
b)	 imprimanta este blocată (cu hârtie);
c)	 imprimantă deconectată;
d)	 erori software şi/sau hardware;
e)	 eroare de comunicare;
f)	 după eliminarea cauzei care a declanşat starea de eroare, imprimanta trebuie să reintre în funcţiune şi să termine orice sarcină de imprimare întreruptă cu sau fără intervenția operatorului.
 EGM trebuie sa reținăpentru cel puțin ultimele 10 tichete emise, următoarele informații: tipul și valoarea tichetului, data și ora imprimării, minim ultimele 4 cifre ale numărului de validare.


SECȚIUNEA 2
Cerinţe suplimentare privind imunitatea la câmpuri electromagnetice şi descărcări electrostatice şi alte influenţe externe

8. Cerinte suplimentare
8.1. Funcţionarea EGM nu este influențată de interferenţe electromagnetice sau de radiofrecvenţă generate de echipamente ca antene Wi-Fi, telefoane mobile, Bluetooth, etc.
8.2. Funcţionarea EGM nu este influențată de descărcări electrostatice produse de electricitatea statică a corpului uman pe orice suprafaţă exterioară a acesteia.
8.3. În cazul unei descărcări electrostatice peste nivelul produs de electricitatea statică a corpului uman, EGM poate suferi o oprire temporară a funcţionării sau intrarea într-o stare de alarmă/eroare dar, la repornire, trebuie să fie funcţională şi să nu se producă alterări ale memoriilor, pierderi de date, modificări ale creditului şi ale contoarelor electromecanice sau software.
8.4. Funcţionarea normală sau integritatea echipamentelor şi informaţiilor stocate în interiorul cabinetului nu sunt influențate de aplicarea diverselor lichide pe părţile exterioare ale EGM nu afectează.


9. Cerinţe pentru software

9.1. Controlul programului de joc

9.1.1. Identificarea fişierelor critice pentru programul de joc
1) Din fişierele stocate pe MCROM, declarate de producător ca fiind programul de joc şi documentate în detaliu în documentaţia tehnică pentru obţinerea aprobării de tip, sunt identificate cele critice pentru desfăşurarea jocului şi corecta funcţionare a acestuia. Trebuie incluse obligatoriu toate fişierele şi/sau codul corespunzător implicat în: iniţierea şi desfăşurarea jocului în toate secvenţele sale, toate meniurile de configurare, planul de câştiguri, generatorul/generatoarele de numere aleatorii dacă există, alocarea rezultatelor, gestiunea premiilor, afişarea rezultatelor jocului, sistemul de monitorizare a funcţionării şi autodiagnostic, comunicaţii şi altele pe care cel ce evaluează consideră că pot avea influenţe asupra corectei desfăşurări a jocului.
2) Fişierele stabilite ca fiind critice sunt caracterizate prin sume de control adecvate.

9.1.2. Autodiagnostic
(1) La pornirea oricărei EGM şi înainte de a fi disponibilă pentru desfăşurarea oricărui joc sau configurări, aceasta trebuie să efectueze o verificare a integrităţii informaţiei stocate în memoriile critice cu programe executabile (în MCROM şi NVRAM); trebuie asigurată încrederea că pe întregul lanţ de transfer a software-lui de la memoria iniţială către memoria de lucru a procesorului nu sunt alterări ale informaţiei transferate.
(2) Aceste verificări se efectuează cu respectarea următoarelor condiţii:
a.	 Pentru memoria de tip EPROM trebuie utilizat un mecanism de verifcare bazat pe o sumă de control de tip CRC 16 sau peste.
b.	 Pentru alte tipuri de memorie trebuie utilizat un mecanism de verificare folosind sume de control bazate pe funcţii „hash” (funcţii de dispersie/rezumat) ce produc mesaje pe cel puţin 128 biti.
c.	 Dacă memoria poate fi alterată, trebuie să existe mecanisme care:
i.	 să verifice integritatea informaţiei stocate şi în cazul depistării unei modificări a structurii sau a datelor să împiedice desfăşurarea jocului.
ii. să menţină înregistrări ale ultimelor 10 evenimente în care s-au detectat modificări ale datelor din memoriile critice. Fiecare înregistrare trebuie să permită identificarea momentului temporal în care s-a produs evenimentul, identificarea memoriei afectate, în ce a constat evenimentul, alte informaţii relevante.
În cazul în care în urma acestor verificări sunt depistate modificări ale fişierelor sau verificările sunt blocate, mijlocul de joc trebuie:
a) să blocheze funcţionarea maşinii;
b) să	afişeze un mesaj de eroare specific;
c) să se emită un sunet de alarmă şi/sau un semnal luminos;
d) să se blocheze orice operaţiune de creditare sau plată;
e) înregistreze evenimentul în jurnalul de evenimente al maşinii (momentul de timp, în ce a constat evenimentul);
f) să transmită informaţia şi către sistemul de monitorizare; 
g) să nu permită ieşirea din starea de alarmă fără intervenţia unui operator şi fără remedierea defecțiunii.
(3) Metoda de autodiagnostic trebuie să asigure detectarea a 99,99% din cazurile de eroare.
(4) La evaluarea modelului prezentat pentru obţinerea aprobării de tip se verifică mecanismul de autodiagnoză a software-lui şi dacă sunt îndeplinite aceste condiţii.

9.1.3. Controlul independent al software-lui (programul de joc stocat pe MCROM)
1) Mijlocul de joc tip slot machines trebuie să fie astfel construit, încât să poată fi efectuată o verificare independentă a integrităţii memoriilor ce conţin programe sau părţi ale acestora care stau la baza desfăşurării jocului de noroc sau au o influenţă asupra corectitudinii desfăşurării acestuia.
2) Verificările de integritate trebuie să folosească aplicaţii care vor calcula sumele de control ce caracterizează fişierele critice. Aceste aplicaţii pot fi integrate în software-ul maşinii sau pot fi rulate pe dispozitive externe dedicate sau generice (computere personale, cititoare de card-uri, etc.).
3) Accesul la dispozitivul de memorie se poate face prin demontarea acestuia (montarea memoriilor pe socluri), prin rularea aplicaţiei independente, dar integrate în software-ul maşinii din meniul specific sau prin utilizarea unui port şi/sau a unui dispozitiv de interfaţare independent.
4) În cazul în care există posibilitatea accesării memoriei printr-un port şi/sau interfaţă, acestea trebuie să fie accesibile numai din interiorul cutiei CPU sau a altei zone sigilate, astfel încât pentru accesare să fie nevoie de violarea cel puţin a unui sigiliu.
5) EGM trebuie astfel construit, încât să permită verificarea integrităţii memoriilor critice la locul de exploatare al acestora.
6) Pentru a se asigura un gard de încredere suficient de ridicat în ceea ce priveşte integritatea programelor critice stocate în memoriile EGM (MCROM), acestea trebuie caracterizate prin sume de control bazate pe funcţii „hash” cu mesaj de ieşire pe cel puţin 128 biti. Mecanismul de verificare independentă trebuie să folosească algoritmi de calcul conform standardelor publice. 
7) Cu ocazia încercărilor pentru obţinerea aprobării de tip trebuie evaluate metoda de verificare a integrităţii programelor/fişierelor critice şi respectarea condiţiilor. În certificatul de aprobare de tip trebuie consemnate sumele de control ale programelor/fişierelor critice, tipul acestora, pe ce dispozitive de memorie sunt stocate şi procedura de verificare independentă, aplicaţiile şi hardware-ul necesar. În cazul în care sunt necesare aplicaţii specifice, acestea vor fi oferite gratuit, iar dacă sunt necesare şi echipamente specifice (hardware - echipament electronic, cabluri) acestea vor fi puse la dispoziţie la solicitarea BRML sau a organismelor de evaluare a conformităţii, de către solicitantul aprobării de tip.

10. Tabela de câştiguri

10.1. EGM trebuie să funcţioneze conform tabelei de câştiguri declarate de producător în documentaţie, pentru fiecare program/subprogram.
10.2. La încercările pentru obţinerea aprobării de tip trebuie evaluate şi documentate toate posibilităţile de configurare care pot influenţa tabela de câştiguri pentru fiecare program/subprogram (ex. dacă există şi este activă sau nu opţiunea „extrabet”, sau în cazul procentelor de câştig configurabile).
10.3. Miza minimă şi miza maximă pentru fiecare program/subprogram trebuie să fie în concordanţă cu documentaţia producătorului. În documentele aprobării de tip trebuie consemnate valorile minime, cea mai mică posibil de configurat pentru miza minimă şi cea mai mare valoare posibil de configurat pentru miza maximă. Aceste valori se consemnează atât în credite, cât şi în unităţi monetare. În cazul EGM care au denominare multiplă, valorile în unităţi monetare se declară pentru denominarea cea mai mică.
10.4. EGM declarate conforme cu un tip aprobat trebuie să aibă mizele minime şi maxime în limitele celor consemnate în documentele aprobării de tip. În documentele emise la verificarea tehnică iniţială, periodică sau după reparaţie se consemnează valorile mizelor minime şi maxime aşa cum au fost configurate pentru exploatare. În cazul EGM care au denominare multiplă se iau în considerare miza cea mai mică pentru denominația cea mai mică și miza cea mai mare pentru denominația cea mai mare. 
10.5. Pentru fiecare program/subprogram se determină factorul maxim de câştig (factorul maxim de multiplicare a mizei) ca fiind „Câştigul maxim /Miza maximă” la jocul de bază (fără jocurile bonus sau speciale).

11. Procentul de câştig, cote - Raportul între câştigurile totale şi miza totală 

11.1. Procentul teoretic de câştiguri (PTC) al unui program/subprogram de joc este procentul de câştig calculat pe baza statisticii generatorului de numere aleatorii şi a regulilor (tabelelor) de alocare a câştigurilor.
11.2. Procentul de câştiguri actual (PAC) (realizat) al unui program/subprogram se calculează în orice moment al funcţionării EGM pentru un program/subprogram. Acesta poate fi diferit de PTC şi trebuie ca la limită, când numărul de jocuri tinde la infinit, să ajungă la valoarea PTC. Producătorul EGM trebuie să declare valoarea PTC şi numărul minim de jocuri la care PAC atinge valoarea acestuia la un nivel de încredere de minim 95% . Declararea se face în documentaţia depusă pentru aprobarea de tip şi va pune la dispoziţia entităţii care face evaluarea statistică RNG, tabela de alocare a câştigurilor şi calculul statistic sub forma unor foi excel pe baza cărora s-a calculat acesta pentru toate programele/subprogramele de joc. 
11.3. EGM care utilizează programe multigame (cu mai multe subprograme), procentele de câştig se declară şi se calculează pentru fiecare subprogram. În documentele emise la AT, respectiv la verificările tehnice, se specifică procentul pentru fiecare program/subprogram (subprogram - în cazul EGM multigame).
11.4. Verificarea funcţionării conform declaraţiilor de la punctul anterior se realizează prin efectuarea numărului de jocuri declarate de producător pentru care se atinge valoarea PTC la nivelul de încredere de 95%. Verificarea se efectuează pentru toate programele/subprogramele de joc instalate pe EGM. 
11.5. EGM declarate conforme cu un tip aprobat trebuie să aibă un procent de câștiguri cuprins intre 92% și 95% pentru ultimele 12 luni de funcționare. În documentele emise la verificarea tehnică periodică sau după reparaţie se consemnează valorile obținute pentru această perioadă. (doar pentru mijloacele de joc de tip slot machine cu miză și câștiguri nelimitate)
11.6. Procentele teoretice de câştig ale unei EGM nu trebuie modificate fără a efectua o resetare a hardware-ului, software-ului sau RAM-ului, modificarea configuraţiei în EGM, având ca şi consecinţă violarea unui sigiliu de siguranţă.
11.7. Un subprogram/EGM trebuie să aibă cel puţin o setare de configurare care să ofere o aşteptare statistică teoretică minimă, astfel încât PTC-ul minim al jocului să fie mai mare sau egal cu valoarea stabilită de legislaţia în vigoare pe toată durata de desfăşurare a jocului (acolo unde este aplicabil - exemplul AWP).
11.8. Într-un joc progresiv, ori de câte ori o plată progresivă este oferită ca parte a plății EGM, suma de bază (cea mai mică valoare posibilă de pornire) și contribuția/ incrementul garantat trebuie incluse în procentul câștigului teoretic pentru a satisface cerințele minime PTC 
11.9. Opţiunile „Dublaj” sau „Gamble” trebuie să aibă o întoarcere teoretică la jucător de 100% (PTC pentru acest tip de joc = 100%).
11.10. În cazul în care EGM este prevăzută cu sistem de jackpot propriu, probabilitatea de câştigare a oricărui jackpot publicat nu trebuie să fie mai mică de 1/ 100.000.000 (o rată de cel puţin 1 din 100 de milioane de jocuri).


12. Cerinţe pentru generatorul de numere aleatoare de tip software
(aplicabil dacă mijlocul de joc funcţionează având implementat un RNG de tip software - bazat pe funcţii matematice)

12.1. Toate formaţiile de câştig sau pierdere aferente unui joc trebuie să fie disponibile pentru selecţia aleatorie înainte de iniţierea fiecărui joc.
12.2. Software-ul de joc nu trebuie să determine rezultatul acestuia (joc de bază sau joc bonus) până când jucătorul a efectuat configurarea conform opţiunilor disponibile şi dă comanda de începere a jocului.
12.3. Utilizarea unui RNG trebuie să aibă ca rezultat o selecţie a simbolurilor de joc sau a rezultatelor jocului pentru care s-a demonstrat, prin aplicarea testelor statistice recunoscute, că:
a) sunt independente din punct de vedere statistic;
b) sunt uniform distribuite pe întreg domeniul de valori posibile;
c) sunt imprevizibile;
12.4. Între două cicluri de joc RNG trebuie să producă numere aleatorii (pseudo aleatorii) în mod continuu.
12.5. Metoda de generare folosind mărimi de iniţializare (seeds) trebuie să asigure că:
a) acelaşi şir de numere aleatorii nu se utilizează niciodată în mai multe EGM în acelaşi timp;
b) rezultatul jocului „următor" nu este previzibil;
c) iniţializarea/reiniţializarea trebuie să fie determinate în mod aleatoriu şi nu trebuie să fie sub controlul operatorului;
d) prima iniţializare trebuie să se facă utilizând una sau mai multe surse de elemente de iniţializare (seeds) alese aleatoriu. 
12.6. Gama de valori produse de RNG trebuie să fie adecvată pentru a oferi suficientă precizie şi flexibilitate la stabilirea probabilităţilor de apariţie al evenimentelor.
12.7. Dacă un număr aleatoriu cu un rang mai mic decât cel furnizat de RNG este necesar pentru un anumit scop în cadrul EGM, metoda de redimensionare/scalare (adică convertirea numărului la un ordin inferior), trebuie proiectată, astfel încât toate numerele din intervalul de ordin inferior să fie la fel de probabile (să se păstreze caracterul aleatoriu).
12.8. Dacă un anumit număr aleator selectat este în afara intervalului de distribuţie egală a valorilor redimensionate este permis să se renunţe la acel număr aleatoriu şi să se selecteze următorul număr.

13. Întreruperea programului și reluarea acestuia

13.1. După o întrerupere a programului (de exemplu, întreruperea alimentării), software-ul trebuie să poată reveni la starea în care se afla imediat înainte de întreruperea acestuia.
13.2. La întreruperea programului, trebuie aplicate cel puţin următoarele proceduri:
a) Containerul de monede (hooper-ul) sau alte sisteme de plată cu numerar trebuie oprite;
b) Integritatea datelor critice (datele critice din memoria NVRAM) nu trebuie compromisă de procedurile de întrerupere;
c) Dacă EGM este prevăzută cu o rutină de oprire aceasta trebuie să se declanşeze şi să se execute complet;
d) Dacă o EGM este oprită în timp ce se află într-o stare de eroare, atunci la repornire, mesajul de eroare trebuie să fie afişat şi EGM trebuie să rămână blocată. Acest lucru este valabil numai dacă oprirea/repornirea maşinii şi/sau deschiderea/închiderea uşii principale nu este prevăzută ca procedură de resetare a erorii; EGM verifică starea de eroare şi detectează că eroarea nu mai există.
13.3. La reluarea programului trebuie efectuate următoarele proceduri:
a) Orice comunicaţii către un dispozitiv extern trebuie să nu înceapă până când rutina de reluare a programului, inclusiv auto-testele, să fie finalizate cu succes;
b) Procedura de autotestare trebuie ea însăşi să fie testată în vederea detectării unor eventuale erori apărute, utilizând un mecanism suficient de robust şi eficient. Verificarea acestor caracteristici se verifică cu ocazia evaluării în vederea obţinerii aprobării de tip;
c)  Integritatea memoriei critice trebuie verificată;
d)  Procesul de întrerupere a funcţionării, dacă este cazul, trebuie testat pentru o finalizare corectă şi trebuie afişat un mesaj corespunzător dacă este detectată o finalizare incorectă;
e)  Software-ul trebuie să fie capabil să detecteze orice modificare neautorizată în programul de joc al EGM de la data la care aceasta a fost ultima dată activată sau întreruptă. Dacă se constată o modificare neautorizată, EGM trebuie să se blocheze, să afişeze un mesaj de eroare adecvat până când maşina este readusă în starea normală de funcţionare de către o persoană autorizată;
13.4. În urma întreruperii accidentale sau voite a alimentării, la repornire trebuie ca valorile înregistrate pe contoarele electromecanice să nu se modifice. De asemenea, toate valorile critice stocate în memoria nevolatilă NVRAM nu trebuie să-şi modifice valorile.

SECȚIUNEA 3
Condiții, cerințe și managementul erorilor și stărilor de blocare a EGM


14. Istoricul funcţionării şi desfăşurarea jocurilor

14.1. Pentru informaţiile despre istoricul jocului deţinute de EGM, trebuie să fie posibil să se arate jucătorului rezultatele jocului (jocurilor) anterioare (inclusiv jocul de eliminare a creditului rezidual) aşa cum îl vede iniţial jucătorul. Modul în care sunt furnizate informaţiile trebuie să permită observatorilor să identifice în mod clar toate secvenţele de joc şi rezultatul (rezultatele) acestora.
14.2. Următoarele informaţii trebuie să poată fi obţinute din istoricul jocului afişat:
a) numărul total de credite la începutul jocului analizat;
b) numărul total de credite la sfârşitul jocului analizat;
c) numărul total de credite pariate (total miză);
d) modul de pariere (creditele pariate în raport cu numărul de linii sau moduri/variante de câştig);
e) liniile active la fiecare joc;
f) denominarea selectată;
g) multiplicatorul selectat;
h) numărul total de credite câştigate asociate jocului analizat sau valoarea în lei pentru premii progresive;
i) rezultatele jocurilor bonus, ale jocurilor la dublaj sau „Gamble”, dacă este cazul.
14.3. Informaţiile despre istoricul jocului trebuie să poată fi recuperate pentru numarul de jocuri definit de fiecare producător în parte dar nu mai puțin de 10 jocuri, indiferent dacă sunt de bază sau bonus, prin introducerea unei chei, a unui card de acces autorizat sau a altei metode sigure.




15. Bonus și caracteristici de joc extins

15.1. Un joc bonus sau o funcţie de joc extinsă oferită de o EGM, care necesită ca jucătorul să efectueze o selecţie a opţiunilor, într-o perioadă finită de timp rezonabilă, trebuie să ofere un mesaj vizibil şi clar, cu afişarea în timp real a „numărării" timpului rămas (în secunde) în prezentarea jocului.
15.2. Un joc bonus sau o funcţie de joc extinsă oferită de o EGM, care necesită acțiunea jucătorului într-o perioadă finită de timp rezonabilă, trebuie să furnizeze un mesaj de avertizare vizuală distinctă timp de cel puţin 120 de secunde, înainte ca EGM să iniţieze automat orice joc.
15.3. Jocul nu trebuie să ajusteze probabilitatea ca un bonus să aibă loc, pe baza istoricului premiilor obţinute în jocurile anterioare (adică jocurile nu trebuie să-şi adapteze PTC pe baza plăţilor anterioare).


16. Condiţii pentru contoare

16.1. Toate EGM trebuie să fie dotate cu cel puţin două contoare electromecanice cu funcţiile: „TOTAL INTRĂRI” - pe care se înregistrează totalul sumelor încasate de la jucători şi „TOTAL IEŞIRI” - pe care se înregistrează totalul sumelor plătite către jucători
16.2. Contoarele electromecanice trebuie să respecte următoarele condiţii constructive:
a) au minim 6 cifre;
b) nu pot fi resetate;
c) sunt montate astfel încât nu pot fi decrementate.
16.3. Contoarele electromecanice trebuie să fie etichetate, astfel încât să fie clare următoarele informaţii:
a) Funcţia;
b) Factorul de multiplicare;
c) Mărimea pe care o contorizează (credite, lei, etc.).
16.4. Prin construcţia EGM contoarele electromecanice trebuie să înregistreze cu acurateţe variaţia mărimilor pentru care au fost asignate.
16.5. Construcţia EGM trebuie să asigure facilităţi pentru aplicarea de sigilii pentru împiedicarea demontării acestora.
16.6. Toate EGM trebuie să fie echipate cu contoare software (ex.: contoare electronice de stocare) cu cel puţin 10 (zece) cifre capabile să înregistreze şi să afişeze informaţiile cerute în acest document.
16.7. Toate contoarele software trebuie să fie actualizate la apariţia evenimentului particular pe care contorul îl monitorizează. Toate contoarele trebuie să fie de tip aditiv. Contoarele ce monitorizează totalul intrărilor şi cel al ieşirilor trebuie să fie de tip „adaugă la” adică se preia valoarea curentă din memorie, efectuează operaţia de adăugare aritmetică cu variaţia mărimii monitorizate şi stocarea înapoi în memorie. În plus, trebuie verificat faptul că, actualizarea a fost efectuată cu succes şi că fiecare copie logică a fost actualizată corect.
16.8. Toate EGM trebuie să furnizeze mijloacele necesare pentru afişarea la cerere a persoanelor autorizate, a informaţiilor stocate în memoria NVRAM:
a) Ultimul eveniment „pornit”;
b) Ultima închidere a uşii principale;
c) Ultima iniţializare (ultima procedură RAM-clear).
16.9. Toate contoarele soft trebuie să aibă afişată explicit funcţia sau o legendă pentru a indica ce informaţii se acumulează.
16.10. Contoarele, enumerate în această secţiune, trebuie să acumuleze informaţiile necesare în moneda locală. EGM configurate pentru mai multe denominări trebuie să afişeze informaţiile necesare în moneda locală. 
16.11. EGM trebuie să aibă, de asemenea, contoare în unităţi egale cu valoarea nominală a denominării curente a jocului, care afişează continuu jucătorului următoarele informaţii, în ceea ce priveşte jocul curent sau tranzacţia monetară, cu excepţia cazului în care există o defecţiune sau o blocare a funcţionării:
a) monedele sau creditele pariate (mizate);
b) monedele sau creditele câştigate, dacă este cazul;
c) monedele plătite de către hooper pentru o retragere de credit sau pentru o plată directă dintr-un rezultat câştigător;
d) creditele disponibile pentru pariuri, dacă este cazul;
16.12. Creditele încasate trebuie să fie imediat scăzute din contorul de credit al jucătorului.
[bookmark: _Hlk11310159]16.13. Sfârşitul jocului este definit ca fiind momentul în care toate contoarele electronice corespunzătoare jocului efectuat au fost actualizate. Actualizarea contorului de credit înainte de terminarea jocului trebuie făcută, cu condiţia ca:
a) memoria critică este actualizată la actualizarea contorului de credite;
b) doar creditele deţinute pe un contor de câştiguri trebuie să fie pariate pe un joc de tip „Dublaj” sau „Gamble” (risc), (nu este posibil să se parieze toate creditele transferate la contorul de credit pentru jocurile de tip „Dublaj” sau „Gamble”).

17. Cerinţe privind comunicaţiile

17.1. Toate porturile de comunicaţii trebuie să fie etichetate în mod clar şi localizate în cadrul EGM pentru a preveni accesul neautorizat la porturile sau conectorii de cablu.
17.2. Protocolul de comunicare trebuie să asigure, de asemenea, că datele sau semnalele eronate nu vor afecta negativ funcţionarea EGM.
17.3. Toate comunicările de date externe trebuie să fie bazate pe protocol şi/ sau să includă o schemă de detectare şi corecţie a erorilor pentru a se asigura robusteţea şi adecvarea lor pentru utilizare.
17.4. Protocolul de comunicare externă a datelor trebuie, de asemenea, să asigure că datele sau semnalele eronate nu vor afecta negativ funcţionarea EGM prin utilizarea mecanismului de verificare a erorilor de transmisie. Mecanismul de verificare a erorilor utilizat trebuie să folosească cel puţin o verificare de tip Cyclic Redundancy Check (CRC) de 16 biţi.
17.5. Cheile de criptare a comunicațiilor, după faza de inițializare, nu trebuie să fie codificate hardware şi trebuie schimbate periodic.
17.6. Protocoalele externe de comunicare a datelor trebuie să fie de tip cerere/răspuns (request/ response), implementate de producător, şi să ofere minimul de date necesare pentru generarea rapoartelor prevăzute de legislaţia în vigoare, respectiv contorii pentru intrări (IN), ieşiri (OUT), pariuri (BET), câştiguri (WIN) şi numărul de jocuri (GAMES).
17.7 EGM nu va accepta nici un fel de conexiune fără fir cum ar fi wifi, Bluetooth inclusiv protocoale RFID sau NFC prin care se pot aduce modificări programeor de joc sau parametrilor inițiali ai aparatului. 

18. Cerinţe de afisare si informare

18.1. Toate instrucţiunile jocului trebuie să fie în concordanţă cu modul în care se desfăşoară jocul activ şi trebuie interpretate cu uşurinţă, fără ambiguitate şi suficient pentru a înţelege toate regulile jocului.
18.2. Trebuie să existe suficiente instrucţiuni de joc pentru a permite jucătorului să determine corectitudinea premiilor acordate.
18.3. Tabelul de câştiguri aplicabil jocului trebuie să conţină suficiente informaţii pentru a permite unui jucător să stabilească premiile şi trebuie să fie clar vizibile sau mijloacele de afişare a acestor informaţii, trebuie să fie accesibile imediat jucătorului în orice moment în care jocul este disponibil pentru fi jucat.
18.4. Dacă instrucţiunile de joc sunt numai pe ecranul video, acestea trebuie să fie accesibile şi vizibile fără a fi necesară introducerea sau plasarea de credite. Această cerinţă nu se aplică în timpul jocului, cu excepţia cazului în care trebuie să se solicite instrucţiuni specifice pentru a trece la următoarea etapă a jocului.
18.5. Instrucţiunile de joc prezentate fonetic trebuie de asemenea furnizate prin instrucţiuni vizuale.
18.6. Instrucţiunile jocului trebuie tipărite într-o culoare care contrastează cu culoarea de fundal pentru a se asigura că toate instrucţiunile sunt uşor de citit.
18.7. Mesajul „Defecţiunile anulează orice plată şi joc" (Malfunction Voids All Pays and Plays) trebuie să fie afişat în mod clar şi permanent pe fiecare EGM, cu excepţia modurilor de audit şi de testare.
18.8. EGM trebuie să afişeze în mod clar, în apropierea locului de introducere a monedelor/jetoanelor, cititorului de bancnote valorilor acceptate.
18.9. Denominarea/denominările active trebuie să fie declarate prin afişarea clară pe ecran sau panoul frontal al EGM. Relaţia dintre unitatea monetară şi creditul acordat trebuie afişat sub forma "lei Y = Z Credite”.

 19. Managementul erorilor şi stărilor de blocare a EGM
 19.1. EGM trebuie să detecteze şi să afişeze următoarele condiţii în timpul perioadelor de aşteptare sau în timpul jocului. Aceste mesaje de eroare sau de stare trebuie eliminate automat de EGM la finalizarea unei noi secvenţe de joc, şi de asemenea, vor fi comunicate unui sistem de gestiune, dacă este cazul:
a) Resetarea alimentării;
b) Uşă deschisă (inclusiv acceptor de bancnote);
c) Uşă care tocmai a fost închisă;
d) Monedă sau jeton necorespunzător dacă moneda/jetonul nu a fost returnat/ă jucătorului.
19.2. EGM trebuie să fie capabile să detecteze şi să afişeze următoarele erori/condiţii care trebuie să dezactiveze jocul şi trebuie eliminate numai de către un operator şi comunicate de asemenea unui sistem de monitorizare.
a) Eroare de monedă/jeton la intrare/creditare (ex., blocaj de monede, etc.);
b) Eroare de monedă/jeton la plată (ex., blocaj de monede, extra-monedă plătită, etc.);
c) Hopper gol sau blocat (containerul de monede nu a reuşit să plătească);
d) Hopper blocat deschis;
e) Bancnotă blocată;
f) Baterie back-up pentru RAM descărcată, pentru baterii externe sau sursă de alimentare cu tensiune redusă;
g) Eroare fatală RAM (memorie RAM defectă sau coruptă);
h) Eroare de imprimare, dacă EGM nu are alte mijloace pentru a efectua o plată, un voucher de înlocuire trebuie tipărit după ce condiţia de eroare a fost eliminată, cu sau fără intervenția operatorului; 
i) Blocaj hârtie pentru mecanismul de imprimare. O condiţie de blocare a hârtiei trebuie monitorizată în orice moment în timpul procesului de imprimare;
j) Lipsă hârtie la imprimantă;
k) Eroare program (Medii de stocare de programe defecte);
l) Eroare de rotaţie a rotorului de orice tip (inclusiv rolele mecanice/ electromecanice). Numărul de bobine specifice trebuie să fie identificat ca parte a condiţiei de eroare şi bobinele controlate de microprocesoare, dacă este cazul, trebuie monitorizate pentru a detecta defecțiuni cum ar fi bobina blocată sau care nu se rotește liber sau orice încercare de a manipula pozițiile lor finale de repaus;
m) Lipsă memorie program de joc;
n) Uşă deschisă.
19.3. O descriere a codurilor de eroare sau blocare şi a semnificaţiei acestora trebuie să fie aplicată în interiorul EGM, cu excepţia cazului în care codurile afişate sunt explicite.

CAPITOLUL III
DISPOZIȚII FINALE ȘI TRANZITORII

20. Entitățile enumerate la preambulul III, punctul 2 din cadrul domeniului de aplicare au obligația să ducă la îndeplinire prevederile cuprinse în Condițiile minime tehnice de verificare a mijloacelor de jocuri de noroc. Anual sau ori de câte ori este necesar, Oficiul Național pentru Jocuri de Noroc examinează stadiul măsurilor de îndeplinire a obiectivelor și al tuturor prevederilor înscrise în prezentul document. 
21. Prezentul ordin va fi completat ulterior cu condițiile minime tehnice de verificare a mijloacelor de joc pentru toate celelalte mijloace de joc traditionale prevazute de legislatia incidenta.
22. Organismele de evaluare a conformității, care dețin licență valabilă clasa II emisă de Oficiul Național pentru Jocuri de Noroc, trebuie ca în, termen de 12 luni de la data emiterii schemei de acreditare de către organismul național de acreditare definit la Capitolul I, Secțiunea 1, partea a IV-a, să obțină acreditarea din partea organismului național de acreditare pentru activitatea specifică desfășurată.
[bookmark: _Hlk11311066][bookmark: _GoBack]23. In vederea autorizarii mijloacelor de joc tip slot machine organismele de evaluare a conformitatii licentiate de ONJN vor emite certificate de verificare tehnica initiale, periodice sau după reparații bazate pe procedurile existente anterior datei emiterii ordinului pentru o perioada de timp de maxim 24 de luni de la publicarea prezentului ordin.

